নিজস্ব প্রতিবেদন : মরা মুরগির আতঙ্কের মধ্যেই কলকাতাবাসীর জন্য স্বস্তির খবর। কলকাতার বিভিন্ন অঞ্চল থেকে মুরগির নমুনা সংগ্রহ করে পরীক্ষার জন্য পাঠিয়েছিল পুরসভা। প্রাথমিক রিপোর্ট বলছে, সেই নমুনাগুলির কোনওটিতেই ফর্মালিন পাওয়া যায়নি। বিভিন্ন হোটেল, রেস্তরাঁ, শপিং মল ও মাংসের দোকানে মরা মুরগি ধরতে অভিযান চালায় কলকাতা পুরসভা। প্রায় ১৬টি জায়গা থেকে নমুনা সংগ্রহ করে পরীক্ষার জন্য পাঠানো হয়। কলকাতা পুরসভার নিজস্ব ল্যাবরেটরিতে হয় সেই পরীক্ষা। পরীক্ষার রিপোর্ট বলছে, সংগৃহীত ১৬টি নমুনার কোনওটিতেই ফর্মালিনের অস্তিত্ব পাওয়া যায়নি। তবে, আরও নিশ্চিত হওয়ার জন্য নমুনাগুলিকে দ্বিতীয়বার পরীক্ষা করতে যাদবপুর বিশ্ববিদ্যালয়ে পাঠানো হয়েছে। সেই রিপোর্ট অবশ্য এখনও কলকাতা পুরসভার হাতে এসে পৌঁছায়নি। পাশাপাশি পুরসভার তরফে আরও জানানো হয়েছে, প্রাথমিক স্তরে ১৬টি জায়গা থেকে নমুনা থেকে সংগ্রহ করা হয়েছে। পরবর্তীকালে আরও বিভিন্ন জায়গা থেকে নমুনা সংগ্রহ করে একইরকমভাবে পরীক্ষার জন্য পাঠানো হবে।